苏轼
故李承诚之待制六丈挽词
青青一寸松，中有梁栋姿。
天骥堕地走，万里端可期。
世无阿房宫，可建五丈旗。
又无穆天子，西征燕瑶池。
才大古难用，老死亦其宜。
丈夫恐不免，岂患莫己知。
公如松与骥，少小称伟奇。
俯仰自廊庙，笑谈无羌夷。
清朝竟不用，白首仍忧时。
愿斩横行将，请烹乾没儿。
言虽不见省，坐折奸雄窥。
嗟我去公久，江湖生白髭。
归来耆旧尽，零落存者谁。
比公嵇中散，龙性不可羁。
疑公李北海，慷慨多雄词。
凄凉五君咏，沉痛八哀诗。
邪正久乃明，人今属公思。
九原不可传，千古有余悲。